หน้าต่าง ก.ล.ต.
The Day After Tomorrow
30 ต.ค. 2565

The Day After Tomorrow
โดย..สุรีรัตน์ สุรเดชะ
วิกฤตการณ์น้ำท่วมใหญ่ที่ประเทศไทยกำลังประสบอยู่ได้สร้างความเสียหายทางเศรษฐกิจไปแล้วจำนวนมหาศาล ยังไม่นับความสูญเสียในชีวิตและผลกระทบทางด้านจิตใจของผู้ประสบภัยที่ไม่สามารถประเมินค่าได้ แต่ชีวิตข้างหน้ายังมีความหวัง ทุกคนต้องรวบรวมกำลังใจเพื่อก้าวเดินต่อไป
จากประสบการณ์ของหลายประเทศที่ประสบภัยพิบัติครั้งใหญ่ หลังจากเหตุการณ์เลวร้ายผ่านไปกลับพบว่าวิกฤตการณ์ที่ประสบกลับเป็นโอกาสในการเปลี่ยนแปลงอันนำไปสู่สิ่งที่ดีกว่าได้ เช่นกรณีมณฑลเสฉวนของประเทศจีนที่ต้องเผชิญกับแผ่นดินไหวใหญ่ขนาด 7.9 ริกเตอร์ เมื่อปี 2551 ซึ่งสร้างความสูญเสียให้ชีวิตและทรัพย์สินชาวจีนมากมาย รัฐบาลจีนได้ทำการฟื้นฟูบ้านเมืองจนมณฑลเสฉวนกลายเป็นแหล่งดึงดูดนักท่องเที่ยวที่สำคัญ มีการจ้างแรงงานเพิ่มขึ้นอย่างมากด้วยค่าแรงที่ค่อนข้างสูง เพิ่มรายได้เฉลี่ยให้แรงงานในพื้นที่ประสบภัย ส่งผลให้เศรษฐกิจเติบโตขึ้นอย่างเห็นได้ชัด วัดจากตัวเลข GDP ของมณฑลเสฉวนช่วงก่อนแผ่นดินไหวที่ขยายตัวเฉลี่ยปีละประมาณ 13% แต่ 2 ปีหลังการฟื้นฟูบ้านเมืองที่ได้รับความเสียหาย GDP ในปี 2553 ขยายตัวถึง 16% เลยทีเดียว
สำหรับบ้านเราเมื่อภาวะน้ำท่วมผ่านพ้นไปแล้ว ทั้งภาครัฐและเอกชนต้องเตรียมงบประมาณจำนวนมากเพื่อใช้ซ่อมแซมอาคาร ปรับปรุงระบบสาธารณูปโภคต่างๆ ฟื้นฟูนิคมอุตสาหกรรม รวมถึงจ่ายค่าชดเชยความเสียหายให้ผู้ที่ได้รับผลกระทบ เพื่อให้ทุกคนสามารถกลับมาใช้ชีวิตตามปกติได้อีกครั้ง แต่ในอีกทางหนึ่งก็จะได้ใช้โอกาสจากภาวะน้ำท่วมครั้งนี้ให้เป็นประโยชน์ในการสร้างความเปลี่ยนแปลงไปสู่สิ่งที่ดีกว่าในอนาคต เช่น การวางผังเมือง การสร้างระบบป้องกันน้ำท่วมถาวรการวางแผนบริหารจัดการน้ำให้มีประสิทธิภาพมากยิ่งขึ้นกว่าเมื่อก่อน
ในภาคเอกชน ตลาดทุนเป็นช่องทางสำคัญที่จะเข้ามามีส่วนช่วยในการระดมทุนเพื่อใช้ในธุรกิจ หลายบริษัทที่เคยระดมทุนด้วยการออกหุ้นกู้มาแล้วน่าจะใช้ช่องทางนี้ระดมทุนจากประชาชนได้ไม่ยากนัก เพราะผู้ลงทุนย่อมเข้าใจได้ว่าผลกระทบจากน้ำท่วมที่มีต่อภาคธุรกิจเป็นเรื่องชั่วคราวเท่านั้น การผลิตจะกลับเข้าสู่ภาวะปกติในไม่ช้า และผู้ลงทุนที่ต้องการหาผลตอบแทนจากการลงทุนในตราสารหนี้มีจำนวนมาก ผู้ลงทุนมีโอกาสที่จะนำเงินส่วนหนึ่งมาลงทุนในหุ้นกู้เหล่านี้ เพราะนอกจากจะเป็นการลงทุนเพื่อสร้างผลตอบแทนอย่างต่อเนื่องแล้ว ก็ยังถือได้ว่าคุณเป็นคนหนึ่งที่มีส่วนร่วมในการฟื้นฟูประเทศอีกด้วย
ในส่วนของภาครัฐ มีความต้องการใช้เงินเป็นจำนวนมากไม่น้อยไปกว่าภาคเอกชน การออกพันธบัตรเพื่อระดมทุนมาใช้ในการพัฒนาและฟื้นฟูประเทศ ย่อมมีผลให้สัดส่วนหนี้สาธารณะเพิ่มขึ้นอย่างหลีกเลี่ยงไม่ได้ และหากอยู่ในระดับที่สูงเกินไปอาจส่งผลกระทบต่อเสถียรภาพทางการคลังของประเทศได้ ดังนั้น โจทย์ในระยะต่อไปคือจะทำอย่างไรให้ตลาดทุนตอบโจทย์ความต้องการใช้เงินของภาครัฐได้อย่างมีประสิทธิภาพ
ในภาวะวิกฤตเช่นนี้ คนที่กำลังประสบความลำบากก็ขอให้อดทน เพราะไม่ช้าก็เร็วภัยพิบัติครั้งนี้ก็จะผ่านไป ขอให้นึกถึงวันข้างหน้าว่ายังมีความหวัง มีโอกาสที่จะเกิดสิ่งที่ดีกว่า ที่ต้องทำตอนนี้คือรักษาความเข้มแข็ง แล้วเราจะผ่านพ้นปัญหาไปได้อย่างราบรื่นค่ะ